La Unió Musical de l'Eliana celebra el 9 de maig l'Any Europeu del Patrimoni Cultural
08 de maig de 2018

Diverses agrupacions musicals de l'alumnat de l'escola de la Unió Musical de l'Eliana (UME), oferiran actuacions per al públic en general a l'espai Al Tall de la localitat. L'acte, que tindrà lloc dimecres que ve dia 9 a les 19 hores, està emmarcat en les celebracions de l'Any Europeu del Patrimoni Cultural. Va ser el Parlament Europeu qui va decidir el 17 de maig de l'any passat declarar 2018 com a tal, amb l'objectiu de promoure en la ciutadania els valors que fan del patrimoni cultural un instrument fonamental del desenvolupament de la societat europea.

Des del Ministeri d'Educació, Cultura i Esport es va convocar, a través de la Federació Espanyola de Municipis i Províncies (FEMP) a totes les bandes, orquestres o agrupacions musicals de caràcter municipal a eixir als carrers i places en la vesprada del 9 de maig, Dia d'Europa, per a tocar el seu repertori musical, en el qual a més s'incloga l'Himne a l'Alegria, de la 9ª simfonia de Beethoven, que és l'himne d'Europa. L'associació civil Europa Nostra ha reforçat la iniciativa espanyola amb una crida similar a través del seu president europeu, Plácido Domingo.

El municipi de l'Eliana s'adhereix a aquesta convocatòria i, a través de la Regidoria de Cultura i en col·laboració amb la Unió Musical de l'Eliana, fa una crida a la ciutadania perquè participe d'aquesta celebració conjunta de tots els municipis espanyols que estimen la música i defensen el patrimoni cultural. Estan previstes les actuacions d'alumnes de corda, de guitarra i altres agrupacions instrumentals.